Všeobecne záväzné nariadenie mesta Poltár č.  4/2015 
o ochrane ovzdušia a o poplatkoch za znečisťovanie ovzdušia 

	Mesto Poltár na základe prenesenej pôsobnosti štátnej správy podľa článku 71 Ústavy Slovenskej republiky a podľa § 6  a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov a podľa § 27 zákona NR SR č. 137/2010 Z. z. o ovzduší v znení neskorších predpisov (ďalej len „zákon o ovzduší“) a v zmysle § 6 ods. 5 zákona NR SR          č. 401/1998 Z. z. o poplatkoch za znečisťovanie ovzdušia v znení neskorších predpisov (ďalej len „zákon o poplatkoch“) sa uznieslo na tomto všeobecne záväznom nariadení (ďalej  len „VZN“):

Prvá časť 
Úvodné ustanovenia 

§ 1
Pôsobnosť nariadenia
Toto všeobecne záväzné nariadenie upravuje:
a) práva a povinnosti právnických osôb, fyzických osôb (podnikateľov), ktoré prevádzkujú malé zdroje znečisťovania, pri ochrane vonkajšieho ovzdušia pred znečisťujúcimi látkami, 
b) pôsobnosť mesta ako orgánu štátnej správy ochrany ovzdušia,
c) stanovenie poplatku za znečisťovanie ovzdušia prevádzkovaním malých zdrojov znečisťovania ovzdušia, pričom poplatková povinnosť sa vzťahuje len na právnické osoby a fyzické osoby oprávnené na podnikanie,
d) zodpovednosť za porušenie povinností na úseku ochrany ovzdušia.

§ 2
Základné pojmy
1) Vonkajším ovzduším sa rozumie okolité ovzdušie v troposfére okrem ovzdušia v pracovných priestoroch, do ktorých nemá verejnosť pravidelný prístup (§ 2 písm. a) zákona o ovzduší)  
2) Znečisťujúca látka je akákoľvek látka vnášaná ľudskou činnosťou priamo alebo nepriamo do ovzdušia, ktorá má alebo môže mať škodlivé účinky na zdravie ľudí alebo životné prostredie, okrem látky, ktorej vnášanie do životného prostredia je upravené osobitným predpisom (§ 2 písm. b) zákona o ovzduší) . 
3) Prevádzkovateľom zdroja znečisťovania ovzdušia je osoba, ktorá má právo prevádzkovať alebo riadiť zdroj znečisťovania ovzdušia (§ 2 písm. f) zákona o ovzduší).
4) Malým zdrojom znečisťovania ovzdušia je technologický celok obsahujúci stacionárne zariadenie na spaľovanie palív so súhrnným menovitým tepelným príkonom do 0,3 MW, ostatné technologické celky nepatriace do kategórie veľkých a stredných zdrojov, plochy na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov a stavby, zariadenia a činnosti znečisťujúce ovzdušie, ak nie sú súčasťou veľkého zdroja alebo stredného zdroja (§ 3 písm. ods. 2 písm. c) zákona o ovzduší).
5) Mesto Poltár je orgánom ochrany ovzdušia (ďalej len Mesto).

Druhá časť
Pôsobnosť Mesta na úseku ochrany ovzdušia a povinnosti prevádzkovateľov malých zdrojov

§ 3
Pôsobnosť Mesta na úseku ochrany ovzdušia
1) Mesto je v zmysle § 22 písm. e) zákona o ovzduší orgánom ochrany ovzdušia a podľa § 27 ods. 1 zákona o ovzduší  Mesto v prenesenom výkone štátnej správy vo veciach ochrany ovzdušia: 
a) podieľa sa na vypracovaní a realizácii programu a integrovaného programu, 
b) kontroluje dodržiavanie povinností prevádzkovateľov malých zdrojov, 
c) vydáva súhlas pre malé zdroje podľa § 17 ods. 1 písm. a), c) a  f) zákona o ovzduší, 
d) ukladá prevádzkovateľom malých zdrojov opatrenia na nápravu, ak neplní povinnosti ustanovené zákonom o ovzduší a všeobecne záväznými predpismi v oblasti ochrany ovzdušia, 
e) ukladá prevádzkovateľom malých zdrojov pokuty, 
f) môže nariadiť obmedzenie alebo zastavenie prevádzky malého zdroja,
g) určuje rozsah a požiadavky vedenia prevádzkovej evidencie malých zdrojov, 
h) nariadi zastavenie prevádzky malého zdroja, ak sa prevádzkuje bez súhlasu podľa § 17 ods. 1 písm. f).
2) Mesto v súhlasoch podľa odseku 1) môže určiť podmienky prevádzkovania malých 
zdrojov. 

§ 4
Povinnosti prevádzkovateľa malého zdroja
1) Prevádzkovatelia malých zdrojov znečisťovania sú povinní: 
a) uvádzať do prevádzky a prevádzkovať stacionárne zdroje v súlade s dokumentáciou a s podmienkami určenými Mestom podľa § 17 zákona o ovzduší, 
b) umožniť prístup zamestnancom inšpekcie a Mesta alebo týmito orgánmi overeným osobám ku stacionárnym zdrojom na účel zistenia množstva znečisťujúcich látok a kontroly stacionárneho zdroja a jeho prevádzky a predkladať im potrebné doklady, 
c) vykonať opatrenia na nápravu uložené Mestom alebo inšpekciou , 
d) viesť prevádzkovú evidenciu o stacionárnych zdrojoch a poskytovať okresnému úradu ustanovené údaje a na požiadanie poskytovať tieto aj ďalšie údaje potrebné na zistenie stavu ovzdušia orgánom ochrany ovzdušia alebo týmito orgánmi povereným právnickým osobám, 
e) neprekročiť ustanovenú tmavosť dymu, 
f) dodržiavať ustanovené technické požiadavky a podmienky prevádzkovania,
g)podrobiť sa preskúmaniu podmienok a požiadaviek určených na prevádzku stacionárneho zdroja podľa § 31 ods. 2 zákona o ovzduší a predkladať Mestu potrebné podklady.
2) Povinnosti podľa odseku 1) písm. b) a d) sa vzťahujú len na právnické osoby a na fyzické osoby – podnikateľov (§ 2 ods. 2  Obchodného zákonníka).

§ 5
Poplatky
1) Poplatok za znečisťovanie ovzdušia (ďalej len „poplatok“) platia právnické osoby a fyzické osoby oprávnené na podnikanie, ktoré prevádzkujú malé zdroje znečisťovania ovzdušia za podmienok ustanovených v zákone (§ 1 ods. 1 zákona o poplatkoch).
2) O poplatku právnickej osoby a fyzickej osoby oprávnenej na podnikanie, ktorá prevádzkuje malý zdroj znečisťovania ovzdušia (ďalej len „prevádzkovateľ malého zdroja“) rozhoduje Mesto (§ 2 ods. 2 zákona o poplatkoch).
3) Poplatok prevádzkovateľa malého zdroja sa pre každý zdroj určuje na kalendárny rok paušálnou sumou do výšky  663,87 eura na základe údajov oznámených podľa § 6 ods. 4 a 5 zákona o poplatkoch úmerne k množstvu a škodlivosti vypustených znečisťujúcich látok  alebo k spotrebe palív a surovín,z ktorých znečisťujúce látky vznikajú (§ 3 ods. 2 zákona o poplatkoch). Výška poplatku je stanovená v Prílohe č. 1 tohto všeobecne záväzného nariadenia.
4) Ročný poplatok prevádzkovateľa malého zdroja pozostáva zo súčtu poplatkov za všetky ním prevádzkované malé zdroje znečisťovania ovzdušia v jednej obci – meste (§ 3 ods. 4 zákona o poplatkoch). 
5) Prevádzkovateľ malého zdroja je povinný oznámiť každoročne do 15. februára Mestu za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú, a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín, počte prevádzkových hodín malého zdroja znečisťovania ovzdušia a o druhu a účinnosti odlučovacích zariadení  (§ 6 ods. 4 zákona o poplatkoch). Tlačivo – Oznámenie údajov potrebných pre určenie výšky poplatku za znečisťovanie ovzdušia tvorí Prílohu č. 2 tohto všeobecne záväzného nariadenia.
6) Mesto preskúma údaje uvedené v oznámení a na základe množstva a škodlivosti znečisťujúcich látok vypustených do ovzdušia alebo spotreby palív a surovín, vydá rozhodnutie, v ktorom určí ročný poplatok prevádzkovateľa malého zdroja znečisťovania ovzdušia v predchádzajúcom roku, výšku a termíny splátok poplatku a ďalšie podmienky týkajúce sa poplatkovej povinnosti prevádzkovateľa malého zdroja (§ 6 ods. 6 zákona o poplatkoch).
7) V prípade, že vypočítaný ročný poplatok pre prevádzkovateľa malého zdroja znečisťovania ovzdušia je menší ako 3 € sa rozhodnutie nevydáva.
8) Poplatky platené prevádzkovateľom malého zdroja znečisťovania ovzdušia sú príjmom rozpočtu Mesta. 
§ 6 
Oslobodenie 
1) Od poplatku sú oslobodené:
a) malé zdroje znečisťovania ovzdušia prevádzkované Mestom a organizáciami zriadenými Mestom, 
b) malé zdroje znečisťovania ovzdušia prevádzkované školskými a zdravotníckymi zariadeniami,
c) malé zdroje znečisťovania ovzdušia  prevádzkované sociálnymi a charitatívnymi organizáciami,
d) malé zdroje znečisťovania ovzdušia, ktoré využívajú ako palivo zemný plyn, 
e) právnické osoby a fyzické osoby oprávnené na podnikanie, ktoré z jedného zdroja vykurujú súčasne objekty slúžiace na podnikateľskú činnosť a objekt bývania. 
2) Od oznamovacej povinnosti v zmysle § 5 ods. 5 tohto nariadenia sú oslobodené  fyzické osoby, právnické osoby a fyzické osoby oprávnené na podnikanie prevádzkujúce malé zdroje znečisťovania ovzdušia, ktoré sú v zmysle § 6 ods. 1 oslobodené od poplatku.   

Tretia časť 
Sankcie za porušenie nariadenia 

§ 7
Pokuty
1) Za nesplnenie povinností uvedených v § 5 ods. 5 ) tohto nariadenia a povinností určených v rozhodnutí Mesta Poltár uloží Mesto pokutu prevádzkovateľovi malého zdroja znečisťovania do výšky 663,87 eura (§ 8 ods. 3 zákona o poplatkoch za znečisťovanie ovzdušia). 
2) Pokutu uloží do jedného roka odo dňa, kedy sa Mesto o porušení povinnosti dozvedelo, najneskôr do troch rokov od porušenia tejto povinnosti. 
3) Pokutu od 33 eur do 3300 eur uloží Mesto prevádzkovateľovi malého zdroja , ak poruší povinnosti ustanovené v § 4 ods.1 ) písmena a), c), e) a f) tohto nariadenia alebo prevádzkuje stacionárny zdroj bez súhlasu podľa § 3 ods.1) písm. c) tohto nariadenia (§ 30 ods. 6 zákona o ovzduší). 
4) Pokutu od 20 eur do 330 eur uloží Mesto prevádzkovateľovi malého zdroja , ak poruší povinnosti ustanovené v § 4 ods.1) písmena b) a d) tohto nariadenia (§ 30 ods. 7 zákona o ovzduší). 
5) Ak v lehote do uplynutia jedného roka odo dňa nadobudnutia právoplatnosti rozhodnutia             o uložení pokuty dôjde k opätovnému porušeniu povinností, za ktoré bola pokuta uložená podľa odsekov 3) a 4), a prevádzkovateľ nesplnil v lehote opatrenia na nápravu uložené Mestom : 
a) uloží pokutu až do dvojnásobku hornej hranice pokút ustanovených v odsekoch 3) a 4)
b) možno nariadiť obmedzenie alebo zastavenie prevádzky malého zdroja (§ 30 ods.10 zákona        o ovzduší).
6) Mesto môže začať konanie o uložení pokuty do jedného roka odo dňa, keď s o poručení povinností dozvedelo, najneskôr do troch rokov odo dňa keď k porušeniu povinností došlo. Pri rozhodovaní o výške pokuty prihliada Mesto na závažnosť a rozsah porušenia povinností, na okolnosti, ktoré viedli k tomuto porušeniu, a na čas trvania protiprávneho stavu (§ 30 ods. 13 zákona o ovzduší). 
7) Výnosy pokút uložené Mestom sú podľa § 8 ods. 5 zákona o poplatkoch príjmom Mesta.
8) Výnosy pokút uložené Mestom sú podľa § 30 ods. 15 zákona o ovzduší príjmom Mesta.

Štvrtá časť

§ 8
Záverečné ustanovenia
1) Na konanie vo veciach poplatkov za znečisťovanie ovzdušia a v konaní podľa zákona o ovzduší sa vzťahujú všeobecné predpisy o správnom konaní.

2) Týmto Všeobecne záväzným nariadením o ochrane ovzdušia a o poplatkoch za znečisťovanie ovzdušia sa ruší v plnom rozsahu Všeobecne záväzné nariadenie Mesta Poltár č. 3/2011 o ochrane ovzdušia a o poplatkoch za znečisťovanie ovzdušia malým zdrojom schválené MsZ na zasadnutí dňa 05.05.2011. 

3) Všeobecne záväzné nariadenie mesta Poltár o ochrane ovzdušia a o poplatkoch za znečisťovanie ovzdušia č. 4/2015 bolo schválené uznesením MsZ č. 9/2015 dňa 10.12.2015. 

4) Toto nariadenie bolo vyvesené na úradnej tabuli Mesta Poltár dňa 10.12.2015 a nadobudlo účinnosť 15. dňom od jeho vyvesenia 25.12.2015.

Pavel  G a v a l e c
   primátor mesta

Návrh Všeobecne záväzného nariadenia bol vyvesený na úradnej tabuli s súlade s § 6 ods. 3 zákona č. 369/1990 Zb. o obecnom zriadení v znení neskorších predpisov, dňa: 09.10.2015.

Pripomienky k návrhu neboli uplatnené. 

Schválené všeobecne záväzné nariadenie bolo vyhlásené vyložením na úradnej tabuli dňa 10.12.2015.

Účinnosť nadobudlo dňom: 25.12.2015.

Príloha č.1 

SADZOBNÍK 
POPLATKOV ZA ZNEČISŤOVANIE OVZDUŠIA  MALÝMI ZDROJMI
 ZNEČISŤOVANIA

	Malým zdrojom znečisťovania ovzdušia je technologický celok obsahujúci stacionárne zariadenie na spaľovanie palív so súhrnným menovitým tepelným príkonom do 0,3 MW, ostatné technologické celky nepatriace do kategórie veľkých a stredných zdrojov, plochy na ktorých sa vykonávajú práce, ktoré môžu spôsobovať znečisťovanie ovzdušia, skládky palív, surovín, produktov a odpadov a stavby, zariadenia a činnosti znečisťujúce ovzdušie, ak nie sú súčasťou veľkého zdroja alebo stredného zdroja (§ 3 písm. ods. 2 písm. c) zákona o ovzduší).

	Poplatok prevádzkovateľa malého zdroja sa pre každý zdroj určuje na kalendárny rok paušálnou sumou do výšky  663,87 eura na základe údajov oznámených podľa § 6 ods. 4 a 5 zákona o poplatkoch úmerne k množstvu a škodlivosti vypustených znečisťujúcich látok  alebo k spotrebe palív a surovín, z ktorých znečisťujúce látky vznikajú (§ 3 ods. 2 zákona o poplatkoch). 

	 Ročný poplatok prevádzkovateľa malého zdroja znečisťovania ovzdušia pozostáva zo súčtu poplatkov za všetky ním prevádzkované malé zdroje znečisťovania ovzdušia v meste. 

	Pre stacionárne zariadenia na spaľovanie palív so súhrnným menovitým tepelným príkonom nižším ako 0,3 MW sú poplatky určené za 1 tonu aj začatú spáleného paliva za obdobie uplynulého roka nasledovne : 

		a)   hnedé uhlie, lignit		3,50 €
		b)   čierne uhlie			2,50 €
		c)   vykurovací olej		1,70 €
		d)   uhoľné brikety		4,00 €
		e)   koks				1,00 €

	Poplatok za prevádzkovanie malých zdrojov znečisťovania ovzdušia neuvedených v tejto prílohe sa vyrúbi úmerne množstvu a škodlivosti vypúšťaných znečisťujúcich látok podľa rozhodnutia Mesta. 

	Mesto Poltár preskúma údaje uvedené v oznámení a na základe množstva a škodlivosti znečisťujúcich látok vypúšťaných do ovzdušia alebo spotreby palív a surovín  vydá rozhodnutie, v ktorom určí poplatok prevádzkovateľovi malého zdroja znečisťovania ovzdušia.  

	 Ročný poplatok sa môže platiť od 36,51 € ročného poplatku vo štvrťročných splátkach vo výške jednej štvrtiny ročného poplatku a to najneskôr do 15. dňa prvého mesiaca nasledujúceho štvrťroka. 

	 Ak ročný poplatok nepresiahne 36,51 €  je splatný do 15 dní odo dňa nadobudnutia právoplatnosti rozhodnutia. 

	V prípade, že vypočítaný ročný poplatok pre prevádzkovateľa malého zdroja znečisťovania ovzdušia je menší ako 3 € sa rozhodnutie nevydáva.

Príloha č. 2
O Z N Á M E N I E 
údajov potrebných pre určenie výšky poplatku za znečisťovanie ovzdušia
na rok …................. podľa skutočných údajov v roku ….......................

Prevádzkovateľ malého zdroja znečisťovania ovzdušia oznamuje podľa § 6 ods.4 zákona                 č. 401/1998 Z.z. o poplatkoch za znečisťovanie ovzdušia v znení neskorších predpisov Mestu Poltár nasledovné údaje potrebné pre určenie výšky poplatku:

I.	Všeobecné údaje

Adresa zdroja :

Prevádzkovateľ zdroja :

Identifikácia ( IČO ) :

Bankové spojenie :

Dátum zahájenia prevádzky :

II.	Údaje o malých zdrojoch

Typ kotla, vykurovacieho telesa :

Výkon kotla, vykurovacieho telesa :

Druh paliva :

Spotreba paliva ( ton / rok, m³/ rok ) :

Vykurovacie obdobie ( dní ) :

Oznámenie vyhotovil :                                                           Podpis :

Predložené dňa :